CELEX: 32017R1422
Language: mt
Date: 2017-08-04 00:00:00
Title: Regolament ta' Implimentazzjoni tal-Kummissjoni (UE) 2017/1422 tal-4 ta' Awwissu 2017 li jaħtar iċ-ċentru ta' referenza tal-Unjoni Ewropea responsabbli għall-kontribut xjentifiku u tekniku għall-armonizzazzjoni u għat-titjib tal-metodi ta' kontroll tal-prestazzjoni u tal-evalwazzjoni ġenetika tal-ispeċijiet ta' annimali bovini ta' razza pura għat-tnissil (Test b'rilevanza għaż-ŻEE. )

5.8.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 204/78
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/1422
   tal-4 ta' Awwissu 2017
   li jaħtar iċ-ċentru ta' referenza tal-Unjoni Ewropea responsabbli għall-kontribut xjentifiku u tekniku għall-armonizzazzjoni u għat-titjib tal-metodi ta' kontroll tal-prestazzjoni u tal-evalwazzjoni ġenetika tal-ispeċijiet ta' annimali bovini ta' razza pura għat-tnissil
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1012 tal-Parlament Ewropew u tal-Kunsill tat-8 ta' Ġunju 2016 dwar il-kondizzjonijiet żootekniċi u ġenealoġiċi għat-tnissil, kummerċ u dħul fl-Unjoni ta' annimali ta' razza pura għat-tnissil, ħnieżer tat-tnissil ibridi u tal-prodotti ġerminali tagħhom u li jemenda r-Regolament (UE) Nru 652/2014, id-Direttivi tal-Kunsill 89/608/KEE u 90/425/KEE u jħassar ċerti atti fil-qasam tat-tnissil tal-annimali (“ir-Regolament dwar it-Tnissil tal-Annimali”) (1), u b'mod partikolari l-Artikolu 29(1) tiegħu,
   Billi:
   
               (1)
            
            
               Waqt il-laqgħa tal-Grupp ta' Ħidma tal-Kummissjoni dwar iż-Żooteknika tal-15 ta' Novembru 2016, l-esperti tal-Istati Membri stqarrew li hemm ħtieġa kontinwa għall-promozzjoni tal-armonizzazzjoni u tat-titjib tal-metodi ta' kontroll tal-prestazzjoni u tal-evalwazzjoni ġenetika tal-ispeċijiet ta' annimali bovini ta' razza pura għat-tnissil li jintużaw minn soċjetajiet tat-tnissil jew minn partijiet terzi maħtura minn dawk is-soċjetajiet tat-tnissil.
            
         
               (2)
            
            
               B'konformità mal-Artikolu 29(3) tar-Regolament (UE) 2016/1012, il-Kummissjoni għamlet sejħa pubblika għall-għażla u għall-ħatra taċ-ċentru ta' referenza tal-Unjoni Ewropea responsabbli għall-kontribut xjentifiku u tekniku għall-armonizzazzjoni u għat-titjib tal-metodi marbuta mal-ispeċijiet ta' annimali bovini ta' razza pura għat-tnissil.
            
         
               (3)
            
            
               Il-bord tal-evalwazzjoni u tal-għażla maħtur għal dik is-sejħa kkonkluda li l-“Interbull Centre” jikkonforma mar-rekwiżiti stabbiliti fil-punt 1 tal-Anness IV tar-Regolament (UE) 2016/1012 u jista' jkun responsabbli għall-kompiti stabbiliti fil-punt 2 ta' dak l-Anness.
            
         
               (4)
            
            
               Għalhekk, jenħtieġ li l-“Interbull Centre” jinħatar bħala ċ-ċentru ta' referenza tal-Unjoni Ewropea responsabbli għall-kontribut xjentifiku u tekniku għall-armonizzazzjoni u għat-titjib tal-metodi ta' kontroll tal-prestazzjoni u tal-evalwazzjoni ġenetika tal-ispeċijiet ta' annimali bovini ta' razza pura għat-tnissil. Il-ħatra trid tiġi rieżaminata b'mod regolari skont l-Artikolu 29(3) tar-Regolament (UE) 2016/1012.
            
         
               (5)
            
            
               Jenħtieġ li dan ir-Regolament ikun applikabbli mill-1 ta' Novembru 2018 b'konformità mad-data tal-applikazzjoni prevista fl-Artikolu 69 tar-Regolament (UE) 2016/1012.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat Żootekniku Permanenti,
            
         ADOTTAT DAN IR-REGOLAMENT:
   Artikolu 1
   Iċ-ċentru li ġej għandu jinħatar bħala ċ-ċentru ta' referenza tal-Unjoni Ewropea responsabbli għall-kontribut xjentifiku u tekniku għall-armonizzazzjoni u għat-titjib tal-metodi ta' kontroll tal-prestazzjoni u tal-evalwazzjoni ġenetika tal-ispeċijiet ta' annimali bovini ta' razza pura għat-tnissil:
   
               Interbull Centre
            
         
               Department of Animal Breeding and Genetics
            
         
               Swedish University of Agricultural Science — SLU
            
         
               Ulls väg 26
            
         
               Box 7023
            
         
               SE-750 07 Uppsala
            
         
               Sweden.
            
         Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu jibda japplika mill-1 ta' Novembru 2018.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-4 ta' Awwissu 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 171, 29.6.2016, p. 66.